JKN บวกยาว 4 วันพุ่งกว่า 11% ขานรับรายได้ปีนี้กระฉูด 20% หลังตุนแบ็กล็อกแน่น 300 ลบ.
JKN บวกยาว 4 วันพุ่งกว่า 11% ขานรับรายได้ปีนี้กระฉูด 20% หลังตุนแบ็กล็อกแน่น 300 ลบ. โดยล่าสุด ณ เวลา 10.10 น. อยู่ที่ระดับ 11.80 บาท บวก 0.20 บาท หรือ 1.72% สูงสุดที่ระดับ 11.90 บาท ต่ำสุดที่ระดับ 11.70 บาท ด้วยมูลค่าการซื้อขาย 30.10 ล้านบาท
21 ก.ย. 2561

ผู้สื่อข่าวรายงานว่า ราคาหุ้น บริษัท เจเคเอ็น โกลบอล มีเดีย จำกัด (มหาชน) หรือ JKN ณ เวลา 10.10 น. อยู่ที่ระดับ 11.80 บาท บวก 0.20 บาท หรือ 1.72% สูงสุดที่ระดับ 11.90 บาท ต่ำสุดที่ระดับ 11.70 บาท ด้วยมูลค่าการซื้อขาย 30.10 ล้านบาท

ทั้งนี้ ราคาหุ้นปรับตัวขึ้นแรงติดต่อกัน 4 วันติด นับตั้งแต่ราคาปิดที่ระดับ 10.60 บาท เมื่อวันที่ 17 ก.ย. 61 คิดเป็นการปรับตัวขึ้นมา 1.20 บาท หรือ 11.32%
สำหรับปัจจัยที่ส่งผลให้ราคาหุ้นปรับตัวขึ้นมาอย่างต่อเนื่องคาดมาจากการเข้าซื้อเก็งกำไรรับผลการดำเนินงานของ JKN ที่คาดว่าจะเติบโตอย่างต่อเนื่อง
โดยล่าสุด นายจักรพงษ์ จักราจุฑาธิบดิ์ ประธานเจ้าหน้าที่บริหาร JKN เปิดเผยว่า ภาพรวมผลประกอบการทั้งปี 2561 บริษัทยังคงเป้าหมายจะมีรายได้เติบโต 20% จากปี 2560 ที่อยู่ระดับ 1,155 ล้านบาท เนื่องจากปัจจุบันมียอดงานรอการรับรู้รายได้ (Backlog) ประมาณ 300 ล้านบาท คาดว่าจะทยอยรับรู้รายได้ต่อเนื่อง ตามการส่งมอบคอนเทนต์
ขณะที่บริษัทมีแผนปรับราคาค่าลิขสิทธิ์คอนเทนต์ต่อเนื่อง โดยช่วงที่ผ่านมาปรับราคาค่าคอนเทนต์ช่วงไพร์มไทม์เป็น 5 แสนบาทต่อตอนต่อชั่วโมง จากเดิมอยู่ที่ 1.5-2.5 แสนบาทต่อตอนต่อชั่วโมง และตั้งแต่ไตรมาส 3/2561 จะปรับราคาค่าลิขสิทธิ์คอนเทนต์ขึ้นเป็นระดับ 7.5 แสนบาทต่อตอนต่อชั่วโมง
โดยล่าสุดบริษัทสามารถปิดดีลขายคอนเทนต์ จำนวน 3-4 ช่อง รวมประมาณ 20-30 เรื่อง โดยขณะนี้ยังอยู่ระหว่างเจรจากับผู้ประกอบการช่องโทรทัศน์ใหม่อีก 5 ช่อง เพื่อจำหน่ายคอนเทนต์อินเดีย ข่าว การ์ตูน เป็นต้น คาดว่าจะเห็นความชัดเจนภายในปี 2562
ขณะเดียวกัน ในปี 2562 บริษัทมีแผนที่จะประกาศจ่ายเงินปันผลสำหรับผลประกอบการงวดปี 2561 โดยมีนโยบายจ่ายเงินปันผลไม่ต่ำกว่า 40% ของกำไรสุทธิ เพื่อให้ผลตอบแทนที่ดีกับผู้ถือหุ้นของบริษัท